মার্কিন বিশ্ববিদ্যালয়ে গণহত্যার ছক! অস্ত্র সহ গ্রেফতার যুবক

ওয়েব ডেস্ক : আমেরিকার (America) বিশ্ববিদ্যালয়ে গণহত্যার ছক! উইলমিংটন থেকে এক পাক বংশোদ্ভুত যুবককে গ্রেফতার (Arrest) করল পুলিশ (Police)। তার কাছ থেকে একাধিক অস্ত্র উদ্ধার হয়েছে বলে খবর। এর পাশাপাশি উদ্ধার হয়েছে একটি নোটবুকও। সেখানে ডেলাওয়্যার বিশ্ববিদ্যালয়ে হামলার কথা লেখা ছিল বলে অভিযোগ। এই ঘটনায় চাঞ্চল্য ছড়িয়েছে এলাকায়।

জানা যাচ্ছে, অভিযুক্ত যুবকের নাম লুকমান খান। বয়স ২৫। গত ২৪ নভেম্বর উইলমিংটন পার্কের কাছে একটি ট্রাকে বসেছিল সে। তাকে দেখে সন্দেহ হওয়ার তল্লাশি শুরু করে পুলিশ। তার পরেই সেই গাড়ি থেকে একাধিক অস্ত্র উদ্ধার হয় বলে খবর। পাশাপাশি একটি নোটবুকও উদ্ধার হয়েছে।

আরও খবর : বাংলাদেশে পূর্বপুরুষের ভিটে? যেতে চান? ব্যবস্থা করবে ইউনুস সরকার

পুলিশ সূত্রে খবর, ওই নোটবুকে ডেলাওয়্যার বিশ্ববিদ্যালয়ে (University of Delaware) হামলার ছকের কথা লেখা ছিল। সেখানে বিশ্ববিদ্যালয়ের মানচিত্র আঁকা ছিল। সেখানে বিশ্ববিদ্যালয় থেকে থানার দূরত্ব, বিশ্ববিদ্যালয়ের প্রবেশ ও বাইরে যাওয়ার পথ সহ অন্যান্য তথ্য লেখা ছিল বলে অভিযোগ। জানা যাচ্ছে, অভিযুক্ত ওই যুবক ডেলাওয়্যার বিশ্ববিদ্যালয়েরই প্রাক্তনী।

পুলিশের তরফে দাবি করা হয়েছে, জেহাদের বশে সে এই বয়াবহ হামলা চালাতে চেয়েছিল। তবে তাকে কে এই হামলা চালাতে বলেছিল সে বিষয়ে পুলিশ জানতে পারেনি বলে খবর। এই ঘটনায় আর কেউ জড়িত রয়েছে কি না তা খতিয়ে দেখছে পুলিশ। জানা গিয়েছে, অভিযুক্ত ওই যুবক, ছোটবেলায় পাকিস্তান থেকে আমেরিকায় এসেছিল। তার পর থেকে সে মার্কিন নাগরিক হিসাবেই বসবাস করছে। এর আগে তার বিরুদ্ধে কোনও রকম অপরাধের ইতিহাস নেই বলেই জানা যাচ্ছে।